V y h l á s e n i e

Návrh zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov sa na rokovanie poradných orgánov vlády Slovenskej republiky predkladá s rozporom s Asociáciou zamestnávateľských zväzov a združení Slovenskej republiky, so Slovenskou obchodnou a priemyselnou komorou a s hlavným mestom Slovenskej republiky Bratislavou.

Asociácia zamestnávateľských zväzov a združení Slovenskej republiky a Slovenská obchodná a priemyselná komora (Združenie cestných dopravcov Slovenskej republiky ČESMAD Slovakia) žiada umožniť nákladným vozidlám nad 7,5 t predchádzanie na diaľnici a rýchlostnej ceste v čase od 00:00 do 05:00. Ministerstvo vnútra SR nesúhlasí s týmto návrhom, keďže navrhnutou zmenou by sa mohla v noci znížiť bezpečnosť a plynulosť cestnej premávky na diaľniciach a rýchlostných cestách.

Hlavné mesto Slovenskej republiky Bratislava žiada zapracovať do predloženého návrhu zákona zákaz parkovania na chodníku, ak nie je dopravnou značkou určené inak. Keďže ide o zmenu, ktorá si vyžaduje širšie posúdenie, najmä s ohľadom na možnosti zabezpečenia parkovania vo väčších mestách, Ministerstvo vnútra SR ju neakceptovalo.

K návrhu zákona bola uplatnená aj hromadná pripomienka verejnosti s viac ako 500 podpismi, ktorá obsahovala viacero požiadaviek na zmenu zákona o cestnej premávke. Ani po osobitnom rokovaní so zástupcami verejnosti nedošlo k zhode pri ich požiadavkách na zákaz parkovania na chodníkoch a na zrušenie povinných prilieb a reflexných prvkov pre cyklistov.

Navrhované zmeny vo vzťahu k cyklistom Ministerstvo vnútra SR neakceptovalo, pretože by mohli negatívne ovplyvniť bezpečnosť cestnej premávky, najmä bezpečnosť cyklistov.